謝人惠兖墨
作者：馮山
朝代：宋

paragraphs: 故人山東来，遺我數丸墨。
握丸大如指，盥手重拂拭。
濃磨向日看，古瓦增潤澤。
經屑不見紙，清光隱深墨。
書云舊所秘，聞今已難得。
庭珪死已久，至寶世罕識。
御府徒僅存，人間萬金直。
兖州擅高價，比歙固少抑。
古松亦將盡，神奇漸衰息。
文章不見貴，筆硯豈可擲。
牢落况此君，雖精淡無色。
憐君情好古，投贈兼以臆。
世事持此觀，噫嗟共冥默。